Roets met 2 produksies Oppiwater | Netwerk24
Roets met 2 produksies Oppiwater
Deur Terésa Coetzee 13 Maart 2020 05:03
Dis nie meer lank voor vanjaar se Oppiwater Kunstefees op die skip van MSC Cruises wat van Kaapstad na Walvisbaai vaar nie.
Twee van die produksies op die MSC Orchestra waarna feesgangers kan uitsien, is die sanger Mathys Roets se konsert Cohen en Koos en sy konsert saam met Dana Snyman, Lag van die huil.
Mathys Roets is een van die kunstenaars wat vanjaar by die Oppiwater Kunstefees te sien is. Foto: Jané van Litsenborgh
“Dis my heel eerste keer op die Lefra-kunsskip en ek sien baie uit daarna,” sê Mathys. “Ek is nie seker hoe my rolstoel op die skip gaan vaar nie. Dalk rol ek heen en weer op die verhoog sonder dat ek dit so beplan het, maar dan vat ons dit maar soos dit kom.”
In die Cohen en Koos-konsert trakteer Mathys die gehoor met vertolkings van Leonard Cohen en Koos du Plessis se werk.
In Lag van die huil neem Mathys en Dana jou saam op ’n storiereis wat jou soms sal laat lag en soms verdrietig sal maak. Dis ’n produksie wat Mathys en Dana aanmekaargesit het nadat hulle besef het dat bepaalde liedjies en stories mekaar eenvoudig net aantrek. “Dit is asof ek en Dana die hele tyd in gesprek is met mekaar,” sê Mathys.
Dana sê hy het ’n storie om te vertel oor vroue wat van die platteland af wil wegloop.
Die Oppiwater Kunstefees vind van 5 tot 10 April plaas en daar is nog plekke op die skip oor. Besoek oppiwater.co.za.
Meer oor: Kaapstad | Walvisbaai | Oppiwater Kunstefees